Κυκλάδες, 3 Σεπτεμβρίου 2024

Αγαπητή/Αγαπητέ Δήμαρχε, Αγαπητά μέλη των Δημοτικών Συμβουλίων

Είστε όλοι ενήμεροι των ανησυχιών, που υπάρχουν στις κοινωνίες των νησιών, οι οποίες βλέπουν την οριστική μεταμόρφωση των νησιών από την υπερβολική και εκτός κλίμακας δόμηση, που οδηγεί στην απώλεια της περιβαλλοντικής και πολιτιστικής ταυτότητάς τους, ενώ ταυτόχρονα, λόγω υπερβολικού αριθμού- τουριστών (υπερτουρισμός) στην υψηλή τουριστική περίοδο σε σχέση με το μέγεθός τους, προκαλείται υποβάθμιση της ζωής των κατοίκων αλλά και των επισκεπτών και επιβαρύνεται το υφιστάμενο σύστημα υποδομών. Στα περισσότερα νησιά υπάρχουν ήδη σημαντικά προβλήματα με την έλλειψη νερού, το κυκλοφοριακό, την ηχορύπανση, την αδυναμία πρόσβασης σε παραλίες και άλλους δημόσιους χώρους, το συνωστισμό σε καταστήματα & υπηρεσίες, καθώς και πρόσθετα προβλήματα στις ήδη υποβαθμισμένες υπηρεσίες υγείας κλπ.

Το Δίκτυο για Βιώσιμες Κυκλάδες σε συνεργασία με την Ελληνική Εταιρεία Περιβάλλοντος και Πολιτισμού (ΕΛΛΕΤ) επισημαίνουν, ότι η συνεχιζόμενη μη εφαρμογή της ισχύουσας νομοθεσίας και νομολογίας του ΣτΕ σε ό,τι αφορά την εκτός σχεδίου και εκτός ορίων οικισμών δόμηση αλλά και η έλλειψη αναπτυξιακών μέτρων που θα στήριζαν μια ισορροπημένη, βιώσιμη ανάπτυξη για τα νησιά μας, οδηγούν στην οριστική απώλεια της ταυτότητας των νησιών (μορφολογία, κλίμακα, τοπίο) και στην υποβάθμιση της κοινής τους κληρονομιάς, θέτοντας σε κίνδυνο τα όποια επιτεύγματα από τη μέχρι τώρα τουριστική ανάπτυξή τους.

Για το λόγο αυτό έχουμε καταθέσει δημόσια ένα ψήφισμα (<https://sustainablecyclades.eu/> ) που περιλαμβάνει μέτρα για τη βιώσιμη ανάπτυξη των νησιών, την πολιτιστική και περιβαλλοντική προστασία και μέτρα για τη δόμηση (όπως πχ. περιορισμό των υπόσκαφων, κατάργηση των μεγάλων επενδύσεων με ακύρωση των ειδικών τοπικών ρυθμίσεων, «αδειών» δημιουργίας πισίνας κλπ) καθ’ υπέρβαση της φέρουσας ικανότητάς τους (το κείμενο σας επισυνάπτεται).

Αγαπητή/Αγαπητέ Δήμαρχε σας ζητάμε να φέρετε το ψήφισμα στο Δημοτικό Συμβούλιο όσο γίνεται ταχύτερα ώστε, και με την παρουσία μέλους μας δια ζώσης ή διαδικτυακά, να γίνει διεξοδική συζήτηση για τον κίνδυνο οριστικής απώλειας της ταυτότητας του κάθε νησιού ξεχωριστά στο βωμό της απληστίας του real estate, προσαρμόζοντας ενδεχόμενα το ψήφισμα στην πραγματική κατάσταση του νησιού σας (δεδομένου ότι γνωρίζουμε τις διαφορές που υπάρχουν μεταξύ των νησιών σε ότι αφορά την τουριστική πίεση και το φαινόμενο του υπερτουρισμού, τόσο σε ό,τι αφορά στις υφιστάμενες διατάξεις, τα επίπεδα εξάρτησης της τοπικής οικονομίας από τον τουρισμό, όσο και στα προβλήματα, με αποτέλεσμα να υπάρχουν διαφορετικές προτεραιότητες), να ζητήσουμε όλοι μαζί από την κυβέρνηση να εφαρμόσει τον νόμο και πολιτικές για τη μετάβασή τους σε βιώσιμη κατάσταση με βάση τις διεθνείς τάσεις και πρακτικές.

Εκ μέρους του Δικτύου για Βιώσιμες Κυκλάδες

Το Συντονιστικό

Κανακάρη Κατερίνα, Jacob Moe, Παντελαίου Τόνια, Παπαζώη Ελισσάβετ, Σπιλάνης Γιάννης, Στεφάνου Νικόλας, Ψάλτη Αναστασία

Εκ μέρους της Ελληνικής Εταιρείας Περιβάλλοντος και Πολιτισμού

Η αντιπρόεδρος

Λυδία Καρρά